AIŠKINAMASIS RAŠTAS
[bookmark: _Hlk70341645]
[bookmark: _Hlk208215850]DĖL LEIDIMO VYKDYTI VIEŠĄJĮ PIRKIMĄ PROJEKTUI „TILTO PER NEVĖŽĮ RESPUBLIKOS GATVĖJE, PANEVĖŽIO MIESTE KAPITALINIS REMONTAS “IR ADMINISTRACIJOS DIREKTORIUI PASIRAŠYTI SUTARTĮ
2026-09-03

Panevėžys

1. Sprendimo projekto tikslai ir uždaviniai.
Panevėžio miesto savivaldybės administracija (toliau – Administracija) planuoja tilto per Nevėžį Respublikos gatvėje kapitalinio remonto darbus, kurio sutvarkymas numatytas Vietinės reikšmės kelių, kelio statinių (kelio, kelio statinių) rekonstravimo, kapitalinio remonto darbų prioritetinės eilės sąrašo, patvirtinto 2025 m. gruodžio 31 d. Panevėžio miesto savivaldybės mero potvarkiu Nr. M-835 „Dėl Panevėžio miesto vietinės reikšmės kelių objektų prioritetinių eilių 2026–2028 metams sąrašo patvirtinimo“, 5 punkte 1. 2021 metais buvo atliktas tilto per Nevėžį Respublikos gatvėje, Panevėžio mieste kapitalinio remonto techninis darbo projektas ir išduotas statybą leidžiantis dokumentas.
Tarybos sprendimo projekto tikslas – užtikrinti saugų ir nenutrūkstamą susisiekimą Respublikos gatvėje bei sudaryti prielaidas nuosekliam infrastruktūros atnaujinimo darbų tęstinumui. Sprendimo projekto uždaviniai – inicijuoti tilto per Nevėžį Respublikos gatvėje, Panevėžio mieste kapitalinio remonto darbų viešąjį pirkimą pagal parengtą techninį darbo projektą, užtikrinti eismo saugumą ir pasirengti planuojamam finansavimo kvietimui pagal Ekonomikos ir inovacijų ministerijos administruojamas priemones.
2. Siūlomos teisinio reguliavimo nuostatos, laukiami rezultatai.
Šiuo metu Tarybai teikiamas sprendimo projektas kuriuo siūloma suteikti leidimą Administracijai vykdyti viešąjį pirkimą projektui „Tilto per Nevėžį Respublikos gatvėje, Panevėžio mieste kapitalinis remontas“ rangos darbams atlikti, neturint finansavimo, bei įgalioti Administracijos direktorių pasirašyti rangos darbų sutartį. Tarybai pritarus sprendimo projektui, būtų inicijuotas nurodyto objekto viešasis pirkimas.
Įgyvendinus kapitalinio remonto darbus, būtų sutvarkytas tiltas per Nevėžį Respublikos gatvėje, užtikrintas saugus eismas visiems eismo dalyviams, pagerintos susisiekimo sąlygos bei atitiktis galiojantiems techniniams ir saugos reikalavimams. 

3. Lėšų poreikis ir šaltiniai. 
Pagal parengto techninio projekto žiniaraščius, skaičiuojamoji tilto per Nevėžį Respublikos gatvėje kapitalinio remonto darbų kaina yra  722 tūkst. Eur. Tiksli kaina bus žinoma tik įvykdžius viešąjį pirkimą ir pasirašius sutartį. 
Projekto įgyvendinimo finansavimą planuojama numatyti 2027–2028 metais iš valstybės biudžeto, Panevėžio miesto savivaldybės biudžeto, Kelių priežiūros ir plėtros programos bei (ar) kitų teisės aktuose numatytų finansavimo šaltinių

4. Sprendimo priėmimo būtinumo pagrindimas, laukiami rezultatai.
Darbus planuojama atlikti per dvejus metus, todėl vadovaujantis Panevėžio miesto savivaldybės vardu sudaromų sutarčių pasirašymo tvarkos aprašo, patvirtinto Panevėžio miesto savivaldybės tarybos 2023 m. gruodžio 28 d. sprendimu Nr. 1-394 „Dėl Panevėžio miesto savivaldybės vardu sudaromų sutarčių pasirašymo tvarkos aprašo patvirtinimo, Savivaldybės tarybos 2014 m. gegužės 29 d. sprendimo Nr. 1-154 pripažinimo netekusiu galios ir įgaliojimo Savivaldybės merui“ 6.10 papunkčiu ir 20 punktu ir vadovaujantis Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“ 5-10 punktais, esant numatytam daliniam finansavimui ir darbams persikeliant į kitus metus, reikalingas Tarybos pritarimas dėl viešojo pirkimo (rangos darbams nupirkti) vykdymo ir sutarties pasirašymo. 
Pritarus sprendimo projektui, atsirastų galimybė teikti paraišką dėl finansavimo iš Kelių priežiūros ir plėtros programos valstybei svarbiems vietinės reikšmės kelių objektams. Pagal anksčiau galiojusias finansavimo sąlygas numatyta, kad „Aprašo nustatyta tvarka finansavimas gali būti skiriamas veikloms, dėl kurių paraiškos pateikimo metu yra pradėtos viešųjų pirkimų procedūros, vadovaujantis Lietuvos Respublikos viešųjų pirkimų įstatymo 29 straipsnio 1 dalimi, ir (ar) jau sudarytos sutartys dėl atitinkamų darbų atlikimo arba pareiškėjas iki Aprašo 33 punkte nurodytos sutarties sudarymo įsipareigoja atlikti viešuosius pirkimus, išskyrus atvejus, kai pareiškėjas pats atlieka planuojamas veiklas“.
5. Kieno iniciatyva parengtas projektas.
Panevėžio miesto savivaldybės administracijos.

